【戰況R4】55秒53!水晶酒杯締今季最快直路賽時間!
2024年04月14日 14:36
東網電視
更多新聞短片
第4場三班1000米直路賽由兩大熱門控制大局,結果順利串Q。何澤堯策騎呂健威馬房「水晶酒杯」,起步後守內欄第2位,末段望空之下衝刺凌厲,順利勝出,亦係騎者傷愈復出後首場頭馬,相信狀態會愈來愈好。同時,「水晶酒杯」以55秒53完成比賽,係今季最快沙田1000米直路賽時間。
賽後,何澤堯好開心咁快可以復出贏馬,要多謝呂健威同埋師傅方嘉柏提供唔少坐騎,等佢可以慢慢提升狀態,準備月尾嘅冠軍賽馬日策騎「金鎗六十」。何澤堯話體能狀況開始上升,康復進度理想,手指傷患本身預期要耐啲先好番,但都算好得快。提到「水晶酒杯」,比季初時進步咗好多,依家專攻直路賽比較好,因為呢匹馬轉彎比較論盡。
馬主陳德華表示「水晶酒杯」贏馬非常開心,因為幫何澤堯取得傷愈復出後首勝,雖然愛駒係路程專家,但「星際快車」都係主要對手,今場愛駒再贏證明咗能力。
今場跑第2名為潘頓大熱門「星際快車」,鍾易禮「不可擋」放入季軍,第4名為希威森「爵登」。
第4場賽果:3-4-10-5
二重彩賽果:3-4(最後賠率6.8)